
Comportamentul nutriţional – o problemă reală

Tot mai des, societatea de astăzi se confruntă cu un duşman „neconvenţional”, dar cu atât mai puternic: nu este făţiş agresiv, lumea tinde să-l subestimeze, nu devine ameninţător decât atunci când este deja prea târziu: comportamentul nutriţional neadecvat. 

Obiceiurile alimentare aparţin unei părţi din viaţa noastră căreia nu-i dăm atenţia cuvenită, preocupaţi fiind cu alte griji cotidiene. Este însă necesar să conştientizăm faptul că un stil de viaţă echilibrat este alegerea pe care trebuie să o facem.

“Omul sănătos are putere de muncă şi se bucură de viaţă. Sănătatea se câştigă prin adoptarea unui stil de viaţă optim, cu păstrarea echilibrului alimentar, evitarea sedentarismului şi a toxicelor (tutun, alcool ş.a.), controale medicale etc. Alimentaţia sănătoasă înseamnă menţinerea balanţei între aportul de energie (alimente) şi consumul ei (efort fizic). Este o decizie conştientă de alegere a alimentelor, cantităţilor şi a modalităţilor lor de preparare,  rod al educaţiei nutriţionale şi acceptării ghidurilor de alimentaţie sănătoasă ”, afirmă Prof. Univ. Dr. Mariana Graur, Preşedinte al Societăţii de Nutriţie din România. 

Cu ce pericole ne confruntăm?

Comportamentul nutriţional neadecvat se traduce atât prin denutriţie, cât şi prin exces alimentar. Sunt două aspecte ale unei probleme ce tinde să devină din ce în ce mai influentă, nutriţia deficitară jucând un rol important în răspândirea unor boli cronice cu o incidenţă însemnată în societatea modernă: obezitatea, diabetul zaharat tip 2, bolile cardiovasculare, cancerul, osteoporoza şi bolile dentare.

Este evidentă legatura între dezvoltarea de tip social şi frecvenţa tot mai însemnată a acestor boli, ceea ce atrage atenţia asupra comportamentului nutriţional neadecvat al omului modern. 

„Alături de alte probleme ale speciei umane, bolile confortului tind să devină una dintre principalele cauze de mortalitate. Putem să combatem acest pericol asumându-ne, individual şi colectiv, responsabilitatea modificării stilului de viaţă”, este de părere Prof. Dr. Dan Mircea Cheţa, Preşedinte al Fundaţiei pentru o Alimentaţie Sănătoasă.
Obezitatea este raspândită peste tot în lume, indiferent de starea economică a ţărilor în care este semnalată. Deşi tendinţa la nivel social este de a nu conştientiza faptul că obezitatea este o boală, aceasta reprezintă, din punct de vedere medical, un aspect căruia i se acordă importanţa cuvenită. 

Diabetul zaharat tip 2 antrenează costuri sociale şi economice în continuă creştere, datorită efectelor maladiei în sine, dar şi a complicaţiilor de care este însoţită. Incidenţa acestui tip de diabet are valori mai ridicate în ţările recent industrializate şi în cele aflate în curs de dezvoltare. De asemenea, un aspect ingrijorător este vârsta la care apare maladia, diabetul zaharat tip 2 fiind prezent tot mai des şi în rândul tinerilor şi al copiilor.

Bolile cardiovasculare sunt, de asemenea, des întâlnite în ţările în curs de dezvoltare, aspect strâns legat de evoluţia acestora din punct de vedere nutriţional. La nivel mondial, maladiile cardiovasculare constituie principala cauză a mortalităţii, aflându-se la originea a 15,3 milioane decese.

În incidenţa cazurilor de cancer, factorii dietetici reprezintă cea de a doua cauză care conduce la instalarea maladiei, pe primul loc aflându-se fumatul. În anul 2000 au fost raportate 10 milioane de cazuri noi de cancer şi 6 milioane de decese cauzate de acesta. În 2020, se estimează ca numărul total de cazuri de cancer să crească cu 73% în ţările aflate în progres economic.

Cum se pot preîntîmpina aceste pericole?

Soluţia pentru o viaţă echilibrată, ferită de pericolele bolilor de tip nutriţional este una simplă – o alimentaţie echilibrată, un stil de viaţă activ, exerciţiu fizic. 

“Alimentaţia este cel mai important factor exogen care influenţează sănătatea organismului uman. Atunci când se respectă principiile unei alimentaţii sănătoase, beneficiile ei sunt enorme, dar, din nefericire, 

este valabil şi efectul invers: o alimentaţie nesănătoasă are consecinţe nefaste asupra organismului. În primul rând, prin alimente trebuie să asigurăm un aport caloric care să ne permită o viaţă optimă. Excesul caloric este răspunzător de suprapondere sau obezitate, iar deficitul caloric produce denutriţie.”, explică Prof. Dr. Nicolae Hâncu, Preşedintele Federaţiei Române de Diabet, Nutriţie şi Boli Metabolice. 
Proteinele sunt principalele substanţe nutritive, aflându-se la baza formării tuturor celulelor şi ţesuturilor din organism. Acestea se găsesc în carne, peşte, ouă, lapte, dar şi în soia, boabe de fasole, mazăre şi cereale. Ele trebuie incluse zilnic în alimentaţie, aportul recomandat fiind de maxim 20% din totalul caloric, jumătate de origine animală şi jumătate de origine vegetală.

Glucidele, principala sursă de energie a organismului, sunt reprezentate de zaharurile şi amidonul din alimente. Se găsesc în fructe, paste făinoase, cartofi, pâine, lactate, aportul zilnic recomandat fiind de 50 – 55%. 

Lipidele joacă un rol esenţial în organism, în special în menţinerea integrităţii membranelor celulare, în transmiterea nervoasă şi în procesul de absorbţie a nutrienţilor. Sunt prezente în majoritatea  alimentelor, cu excepţia fructelor şi legumelor, fiind recomandat un procent nu mai mare de 30% din aportul energetic total zilnic.

Vitaminele şi mineralele sunt substanţe cu o structură complexă, care nu pot fi sintetizate de către organism, dar sunt imperios necesare funcţionării acestuia. Se găsesc în majoritatea alimentelor, pentru un aport optim fiind necesară o dietă variată.

Pentru a fi siguri că ne încadrăm în limitele alimentaţiei ideale, specialiştii recomandă un regim alimentar care să combine echilibrat aceste substanţe nutritive, evitând excesele, dar şi consumul alimentar insuficient. 

De asemenea, complementar unei alimentaţii echilibrate trebuie să fie întotdeauna exerciţiul fizic. Mişcarea are efecte benefice din variate puncte de vedere, ajutând la îmbunătăţirea vieţii noastre cotidiene: stimulează tonusul şi capacitatea mentală, înlătură insomnia, determină scăderea cantităţii de grăsime din depozite şi creşterea masei musculare.

“Promovarea activităţii fizice şi reducerea sedentarismului au drept scop menţinerea stării de sănătate fizică, mentală, precum şi a unei greutăţi corporale optime.”, este de părere Conf. Dr. Gabriela Radulian, Secretar Ştiinţific Fundaţia pentru o Alimentaţie Sănătoasă.

Astfel, pentru un stil de viaţă sănătos şi menţinerea acestuia, trebuie urmat un principiu simplu, dar care  garantează rezultate de durată : „puţin din fiecare şi multă mişcare”.

